《和石学士直舍晨兴》
宋代·宋祁

高阁休残暝，层梁逼早暾。
芳风万年树，残月九重阍。
枕歇渊鱼万，裘贪睡貉温。
星杓压城角，天汉落河源。
肃唱千庐寂，传闻万户喧。
烟浮紫藜观，春著翠梧园。
有客方岑寂，紬书滞讨论。
新年居右席，此地到西崑。
砚泻含毫滴，刀馀削柿痕。
谈高白马度，颂罢碧鸡翻。
幸接雌黄几，同欢清白樽。
不因窥丽句，谁刮翳瞳昏。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。